Diari Oficial de la Generalitat Valenciana


Sumari del DOGV 3266, del 17-06-1998 (1998/4190)

ACORD de 23 de abril de 1998, de la Comissió Territorial d'Urbanisme de València, relatiu a la modificació del Pla General d'Ordenació Urbana d'Algemesí, sobre canvi de qualificació d'ús escolar a ús residencial.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3266

Data del DOGV
:   17-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4190


Data del document
:   23-04-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 de abril de 1998, de la Comissió Territorial d'Urbanisme de València, relatiu a la modificació del Pla General d'Ordenació Urbana d'Algemesí, sobre canvi de qualificació d'ús escolar a ús residencial. [1998/4190]
  
Vist l'expedient enviat per l'Ajuntament d'Algemesí, relatiu a la modificació del Pla General d'Ordenació Urbana, sobre canvi de qualificació dŽús escolar a ús residencial, als efectes de la seua aprovació definitiva, i de conformitat amb els següents
  
Antecedents de fet
  
Primer
  
L'ajuntament va acordar sotmetre l'expedient a informació pública el 31 d'octubre de 1996, cosa que es va realitzar mitjançant la publicació de sengles anuncis en el Diari Oficial de la Generalitat Valenciana, núm. 2.891, el 17 de desembre de 1997 i en el periòdic El Levante, el 20 de novembre de 1996, i es va produir una al·legació en el termini establert per a això. L'ajuntament va acordar aprovar provisionalment la modificació del PGOU el 30 de gener de 1997.
  
Segon
  
La Comissió Territorial d'Urbanisme, en sessió celebrada el 22 d'abril de 1997 va acordar suspendre la tramitació de l'expedient per no quedar justificat l'interés social de l'ús residencial que es pretén atribuir a aquests terrenys , la justificació de la compensació prevista en l'article 55.3 per l'increment d'aprofitament lucratiu i per mancar l'expedient del corresponent informe de la Conselleria de Cultura, Educació i Ciència.
  
Tercer
  
El Projecte consta de memòria justificativa, plans d'ordenació i plans d'informació, per la qual cosa està complet de conformitat amb el que estableix l'article 27 de la Llei Reguladora de l'Activitat Urbanística.
  
Quart
  
L'ajuntament en l'acord de sotmetiment de l'expedient al tràmit d'informació pública va requerir informe de la Conselleria d'Educació i Ciència, sense que fins a la data s'haja enviat aquest.
  
Cinquè
  
L'objecte d'aquest document és desqualificar un solar de 876 m2 en la illa núm. 23 de la zona residencial de nucli antic, qualificat segons el planejament vigent d'ús escolar i qualificar-lo d'ús residencial, aplicant les mateixes ordenances que a la resta de la zona. La modificació es justifica bàsicament en què en aquests moments el dit solar ja no té un ús escolar, és més l'ús escolar ja no existia el 1987 quan es va aprovar el Pla General vigent, ja que les edificacions estaven en un estat de ruïna. Cal destacar que el citat ús escolar tenia un ús privat i, per tant, susceptible d'aprofitament lucratiu.
  
Sisè
  
La Comissió Informativa de la Comissió Territorial d'Urbanisme de València, en sessió celebrada el 21 d'abril de 1998, va emetre informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
L'expedient està complet i s'ha tramitat conforme al que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l' Activitat Urbanística.
  
Segon
  
La documentació tècnica està completa als efectes del compliment del que preceptua l'article 27 de la Llei Reguladora de l'Activitat Urbanística.
  
Tercer
  
Els terrenys que es pretenen desqualificar tenen el caràcter dotacional escolar segons el planejament vigent; no obstant això, atesa la superfície de la parcel·la (900 m2 aproximadament), com també la no existència d'un ús efectiu precedent escolar (ja ha quedat acreditat que quan es va aprovar el Pla General vigent el 1987 l'ús escolar ja no existia), el caràcter privat del dit ús i la no necessitat de sòl dotacional escolar per tenir Algemesí cobertes les necessitats en el dit aspecte, justifiquen per si el canvi d'ús proposat.
  
Quart
  
És necessari també fer una consideració d'índole territorial. L'entitat dels dits sòls no presenten una incidència estructural en l'ordenació del municipi d'Algemesí, més aviat aquesta reserva obeeix a raons històriques com a conseqüència de mantenir el que en el seu dia va existir en els dits sòls, sense preocupar-se per a res de l'efectivitat o no de la dita reserva, la qual, en la situació urbanística actual, tindria la consideració d'element integrant de l'ordenació detallada sense estar afecta a cap ús de tipus dotacional.
  
Cinquè
  
Respecte de la compensació de l'aprofitament lucratiu privat que suposa la qualificació dels terrenys a residencial, es repara la deficiència i s'estableix una compensació que suposa el manteniment de la proporcionalitat existent respecte de les dotacions públiques, amb la qual cosa es compleix el que disposa l'article 55.3 de la Llei Reguladora de l'Activitat Urbanística.
  
Sisè
  
La Comissió Territorial d'Urbanisme és l'òrgan competent per emetre dictamen resolutori sobre l'aprovació definitiva dels plans generals -i de les seues modificacions- de municipis de menys de 50.000 habitants, d'acord amb el que disposa l'article 38.3, per remissió de l'article 55.1, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista del que antecedeix, la Comissió Territorial d'Urbanisme de València acorda aprovar definitivament la modificació núm. 7 del Pla General d'Ordenació Urbana d'Algemesí.
  
L'Ajuntament d'Algemesí haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.
  
Tot això, sense perjudici que puga exercitar qualsevol altre recurs que estime oportú.
  
València, 23 d'abril de 1998.- El secretari de la Comissió Territorial d'Urbanisme: José Manuel Palau Navarro.